มัสยิดอิบน์ ฟาริส

มัสยิดอิบน์ ฟาริส (อาหรับ: مسجد ابن فارس) และอดีตมีชื่อว่า Djamâa Lihoud (มัสยิดยิว) เป็นมัสยิดที่ตั้งอยู่ใน Place Randon ที่แอลเจียร์ เมืองหลวงของประเทศแอลจีเรีย มัสยิดนี้ตั้งอยู่ในก็อศบะฮ์แห่งแอลเจียร์ แหล่งมรดกโลกของยูเนสโก โครงสร้างนี้สร้างขึ้นเป็นโบสถ์ยิวใน ค.ศ. 1865 โดยนโปเลียนที่ 3 และมีชื่อเรียกว่า โบสถ์ยิวใหญ่แห่งแอลเจียร์ (ฝรั่งเศส: Synagogue de Rue Randon) ชาวยิวละทิ้งสถานที่นี้ใน ค.ศ. 1962 ในช่วงการประกาศเอกราชแอลจีเรีย และเปลี่ยนไปเป็นมัสยิด ประวัติ ด้วยการสนับสนุนด้านเงินทุนจากรัฐบาลฝรั่งเศส จึงมีการสร้างโบสถ์ยิวขนาดใหญ่ขึ้นในแอลเจียร์ ออราน และเซติฟ เพื่อสร้างการปรากฏในที่สาธารณะของชาวยิวควบคู่ไปกับอาสนวิหารโรมันคาทอลิกและมัสยิดขนาดใหญ่ ใน ค.ศ. 1839 รัฐบาลฝรั่งเศสได้รื้อถอนอาคารและโบสถ์ยิวหลายแห่งในย่านชาวยิวเพื่อเป็นส่วนหนึ่งของการพัฒนาเมือง และสัญญาว่าจะให้เงิน 120,000 ฟรังก์ฝรั่งเศสเพื่อสร้างโบสถ์ยิวขนาดใหญ่ขึ้น โบสถ์แห่งนี้ใช้เวลาสร้าง 25 ปีจึงเปิดใช้งานในวันที่ 19 กันยายน ค.ศ. 1865 บนพื้นที่ของมัสยิดโบราณใน Place Randon ในวันที่ 11 ธันวาคม ค.ศ. 1960 กลุ่มกบฏแอลจีเรียที่ต่อสู้กับการปกครองของฝรั่งเศสได้เข้ายึดโบสถ์ยิว ในระหว่างการประท้วงการมาเยือนของนายพลเดอ โกล กลุ่มกบฏแอลจีเรียถูกชาวยิวยิงใส่จากระเบียงใกล้เคียง ทำให้พวกเขาต้องโจมตีโบสถ์ยิว กลุ่มกบฏได้ชักธงสีเขียวและขาวขึ้นเหนือโบสถ์ยิว หลังเกิดการจลาจลสองวัน กองกำลังฝรั่งเศสก็เข้าควบคุมสถานการณ์ โบสถ์ยิวถูกทิ้งร้าง ใน ค.ศ. 1962 โบสถ์ยิวเดิมถูกดัดแปลงเป็นมัสยิดอิบน์ ฟาริส ภายนอกโบสถ์ยิวเดิมส่วนใหญ่ยังคงได้รับการอนุรักษ์ไว้ โดยมีการเปลี่ยนแปลงที่สำคัญเพียงอย่างเดียวคือการเพิ่มหออะษานทรงแปดเหลี่ยม ภายในโบสถ์ยิวเดิม สัญลักษณ์ของชาวยิวทั้งหมดถูกนำออกไป หีบคัมภีร์โทราห์ถูกแทนที่ด้วยมิห์รอบ บางครั้งอาคารนี้ถูกเรียกว่ามัสยิดของชาวยิว สถาปัตยกรรม อ้างอิง แหล่งข้อมูลอื่น วิกิมีเดียคอมมอนส์มีสื่อเกี่ยวกับ Ben Farès Mosque